Číslo spisu: NBS1-000-076-547

Číslo záznamu: 100-000-437-789

Dátum: 15.12.2022

**VYSVETLENIE**

informácií uvedených v oznámení o súťaži návrhov, v súťažných podmienkach alebo v inej sprievodnej dokumentácii podľa § 48 zákona č. 343/2015 Z. z. o verejnom obstarávaní   
a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“)

Vyhlasovateľ, Národná banka Slovenska so sídlom Imricha Karvaša 1, 813 25 Bratislava (ďalej len „vyhlasovateľ“), obdŕžal dňa 06.12.2022 prostredníctvom elektronického prostriedku, komunikačného rozhrania systému JOSEPHINE, žiadosť o vysvetlenie informácií uvedených v súťažných podmienkach v súťaži návrhov s názvom „Trvalé záložné pracovisko Národnej banky Slovenska Kremnica“ uverejnenej v Úradnom vestníku č. EÚ/S 216 dňa 09.11.2022 pod číslom 2022/S 216-620303 a vo Vestníku verejného obstarávania č. 241/2022 dňa 10. 11. 2022 pod číslom 47339-MNA (ďalej len „žiadosť o vysvetlenie“).

Po podrobnom oboznámení sa so žiadosťou o vysvetlenie Vám vyhlasovateľ v súlade s ustanovením § 48 zákona o verejnom obstarávaní poskytuje nasledujúce vysvetlenie:

**Otázka č. 2:**

V súťažnom zadaní sa konštatuje, že riešené územie sa nachádza v čele zosuvového územia prúdového tvaru rozmerov 720x200m. Aj podľa geologického posudku v podkladoch je výstavba v tomto území považovaná za rizikovú.

Vzhľadom na rozsah nestabilného územia bude riešenie jeho stabilizácie pred realizáciou stavby veľmi náročné ako technicky, tak aj finančne. Plánuje zadávateľ investíciu do návrhu a realizácie sanácie územia nad rámec predpokladaných celkových nákladov na stavbu v zmysle súťažného zadania?

Pokiaľ zadávateľ nepredpokladá sanáciu rizikového podložia, kto bude znášať právne   
a ekonomické dôsledky v prípade ohrozenia a spôsobených škôd, pokiaľ dôjde ku prirodzenému pohybu podložia počas výstavby, alebo v čase prevádzky objektu?

**Odpoveď:**

V závere záverečnej správy inžinierskogeologického prieskumu, ktorá je súčasťou Súťažnej pomôcky č. 01 - 2D MAPOVE PODKLADY sa konštatuje, že riešené územie – svah nie je v súčasnom stave nestabilný: "Pre minimalizáciu potenciálneho zosuvu sa nové objekty odporúča založiť na hĺbkových základoch – betónových pilótach, ktorých päta bude zaviazaná min. 3m pod úrovňou šmykových plôch (rezy vykonaných vrtov sú súčasťou danej správy), čím sa zmenší riziko aktivizácie zosuvu, ale aj nerovnomerného sadania stavieb na danom území. Informácie o stabilite svahu z uvedeného parametrického posúdenia budú upresňované ďalšími meraniami geotechnického monitoringu (inklinometrické merania), kde sa spresní nielen aktivita zosuvu, ale aj skutočné hrúbky zosuvných materiálov. Potom bude možné aj upresniť navrhované sanačné opatrenia."

V súčasnosti prebieha monitoring zosuvného územia, ktorého doterajšie výsledky sú optimistické – nedochádza k žiadnym priestorovým zmenám. Pred plánovanou výstavbou, sa teda neplánuje žiadna sanácia územia, pretože podľa doterajších meraní nie je potrebná. Záujemca má vo svojom návrhu akceptovať geotechnické charakteristiky uvedené v záverečnej správe inžinierskogeologického prieskumu. Pre vysvetlenie vyhlasovateľ uvádza nasledujúce skutočnosti: zosuv nie je „prirodzený pohyb podložia“, je to skôr anomália, ktorá môže nastať pri pôsobení viacerých faktorov (prioritne voda). Jedným z jeho spúšťacích faktorov môže byť ako aj nesprávny zásah do prirodzenej rovnováhy, napr. výkop nezabezpečenej stavebnej jamy.

Na základe výsledkov ročného monitoringu, ktorý sa ukončí v druhej polovici roka 2023, budú zvážené ďalšie opatrenia z pohľadu potenciálnych pohybov zosuvného územia. V prípade ak bude zaznamená priestorová zmena podložia vyžadujúca si sanačné opatrenia, bude prípadná sanácia riešená v koordinácií s geológom. Vyhlasovateľ si je vedomý, že sa jedná o faktor riešeného územia, ktorý nie je predvídateľný, čím znáša jeho potenciálne riziká.

JUDr. Zora Vypušťáková

riaditeľka / Director

odbor hospodárskych služieb /

Administration and Public Procurement Department